  Виталий Пронин Удмуртиысь критик, литературовед, тодосчи Дора Израилевна Черашняя «Встречи длиною в жизнь» тодэ ваёнъёсын книгазэ (12+) поттӥз. Соин тодматскон ортчиз кылем арняе филармониын.«Встречи длиною в жизнь» книгалэн ӧвӧл дырыз, отын быдэс дуннелэн гумырез возьматэмын кадь: Д. Черашняялэн семьяезлэн Быдӟым ож дыръя улэм-вылэмез, 60-тӥ, 70-тӥ, 90-тӥ аръёс, туала вакыт. Осип Мандельштамлэн «Ваньмыз та улонын мынам киосыным пунэмын» кылъёсыз Дора Израилевналэн книгаезлы эпиграф луо. Уго Дора Израилевна улонэз возьматэ тодмо адямиос пыр. Тани солэн семьяез, тани со дышетске Свердловскын, тани вуэ Иже, ужа культурая училищеын, «Удмуртия» книгапоттонниын,  Удмурт кун университетын. Со вӧзтӥ «ортчизы» литературоведъёс Сергей Аверинцев, Борис Корман, югдытӥсь Кузебай Герд, кылбурчиос Флор Васильев, Маргарита Зимина но мукетъёсыз.- Мон та книгаез ӧй гожты, мое сое бичай, - вера Дора Израилевна. - Адямиос ярато улонзы сярысь вераны, нош мон - кылзӥськыны.  Соослэн учыръёссы мынам сюлмам пырылӥзы. Тетрадям малпанъёсме гожъялляй, суредалляй, озьы мынам люкаськизы туж трос блокнотъёсы, туспуктэмъёсы, дыр вуиз соосын маке но карыны.Книгаез лыдӟемъя лыдӟем потэ - уго авторлэн туж лякыт но чебер кылыз, со улонэз пӧртэм синъёс пыр усьтэ. Малпасько, тодосчиослы, литературоведъёслы тунсыко луоз лыдӟыны, кызьы трос аръёс ӵоже нырысьсэ поттэмын вал Кузебай Гердлэн кылбуръёсыныз бичет, кызьы Ашальчи Оки, трос аръёссэ чалмыт улыса, нырысетӥ интервьюзэ сётэ, кызьы Флор Васильев литератураын йыг-йыг вамышъёс лэсьтыны кутске - Дора Черашняя солэн ӟуч кылбуръёсызлэн нырысетӥ редакторез вал, кызьы Алексей Ермолаев, «Удмуртия» книгапоттоннилэн редакторез, дышетэ книгаез шӧдыны - пуштроссэ гинэ ӧвӧл, вылтуссэ но…Аслыз автор саклык висъя книгалэн пумаз гинэ - сётэ апофатической (зэмосэзлы пумит луись) автобиографизэ: «Мон ӧй кулы 9 толэзям. Ӧй выйы кык пол: нырысь, 15 арескам, Кубань шурын; собере - Иж тыметын, 16-ям.Ӧй быгаты пырыны Москваысь кун университетэ аспирантурае.Пумит луи Свердловск улосвылысь Ключевская станциысь ужась егитъёслэн школазылэн директорез луыны...»Улонысьтыз трос та выллем «ӧзъёс» сярысь гожтэ на Дора Черашняя. Озьы ке но…«Али гинэ дугдӥз чилекъямысь, ортчиз кӧшкемыт зор. Инбам сайкомиз, шунды пальыштӥз. Шуак сюрес но нюлэс вылын, ӵапак ми вадьсын, кылдӥз бадӟым но яркыт вуюись…Мон пыри отчы. Но али но мынӥсько...»Мария Векшина  